《题竹为族孙挺》
明代·杨士奇

少年祗北觐，初命戒南驰。虎踞石城壮，龙蟠钟阜奇。

国崇根本地，政肃纪纲司。佐幕先修己，趋台自履卑。

小心勤职务，一意谨操持。有过须知改，凡痾莫已医。

赴公恒起早，退食每归迟。损友非吾类，前贤尽我师。

谦虚终受益，敖惰恐招危。寡欲堪常乐，多营枉自疲。

勿贻君子贱，何畏小人嗤。馀力披书卷，平时远酒卮。

夭桃朝暮色，贞桧雪霜姿。永矢平生志，毋因薄俗移。

每虞端有道，万邑洁无私。左右亲规诲，兴居视表仪。

顾余今潦倒，念尔远暌离。行矣图树立，庶当光远期。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。